送楊仲博歸蜀
作者：魏了翁
朝代：宋

paragraphs: 江頭送客雪初晴，木葉脫盡山空明。
天高地迥著行客，昂昂野鶴相似清。
曉空霜唳三兩聲，扶木枝上陽烏驚。
豈無枯蚓若殘粒，寧肯俛首雞鶩爭。
伊人伊人此爲客，不是伊人招不得。
固有比隣不往來，那能萬里相追逐。
瀘涪江上初戒舟，荆江夏簟赤壁秋。
長江鏡滑無纖滓，致君肝鬲爾許侔。
竟成何事客先發，贏得滿頭樁歲月。
丈夫身在復何憂，莫作無相見期別。